《十月五日过馀干阻风野泊》
明代·屠侨

风逆江头坐，维舟野竹边。荒村无物色，落日少人烟。

尽室忧途夜，疏灯照客眠。一钩新月白，光景为谁怜。

作者简介：（1480—1555）明浙江鄞县人，字安卿，号东洲。屠湖子。正德六年进士。授御史。巡视居庸诸关。武宗遣使捕虎豹，侨力谏不可。累迁至左都御史。卒谥简肃。有《东洲杂稿》、《南雍集》。